Sisäministeri Maria Ohisalon (vihr) harkintakyky petti pahemman kerran sunnuntaina 20. lokakuuta.

Vihreiden puheenjohtaja, sisäministeri Maria Ohisalo. Jenni Gästgivar

– Poliisin tehtävä on turvata niin mielenosoittajien kuin sivullisten perusoikeuksia. Luottamus poliisiin on pidettävä vahvana, jotta turvallisuuden tunne voi kasvaa. Viime päivien mielenosoitusten osalta olen pyytänyt poliisilta selvitystä, Ohisalo lausui yhteisöpalvelu Twitterissä.

Helsingissä oli edellisenä päivänä ollut kurdien väkivaltainen mielenosoitus, jossa poliisi joutui vastaamaan väkivaltaan voimalla.

Monella suulla on jo todettu, että ministerillä on oikeus ja jopa velvollisuus pyytää alaisiltaan selvityksiä heidän toimistaan.

Se ei Ohisalolle riittänyt. Ministeri ryntäsi hiljaisena uutispäivänä meuhkaamaan herkällä asialla Twitteriin ja veti samalla maton alaistensa jalkojen alta.

Jos julkisuus tässä ja nyt oli Ohisalolle ehdottoman tärkeä asia sunnuntai-iltapäivänä 20. lokakuuta, hän olisi aivan yhtä hyvin voinut kertoa asiansa uutisena ilman viittauksia kurdimielenosoittajien perusoikeuksiin poliisin nauttiman luottamuksen kustannuksella.

Ohisalon sananvalintoja auttaa ymmärtämään hyvin se, että ne innoittivat monia vihreiden ja vasemmiston edustajia arvostelemaan Twitterissä poliisin toimintaa. Kyse ei siis ollut tavallisesta selvityspyynnöstä, kuten ministeri Ohisalo selitti toimintaansa eduskunnassa, kun kohu oli jatkunut jo monta päivää.

– Ehkä ihmettelen hieman, miksi tästä keskustellaan näin paljon. Miksi tämä herättää niin paljon tunteita, kun aikaisemmatkin sisäministerit ovat näitä selvityspyyntöjä kyllä tehneet, Ohisalo lausui eduskunnan kyselytunnilla viime torstaina.

MTV3:n uutisille hän perusteli toimintaansa sillä, että kansalaisilla on oikeus tietää, miksi poliisi toimii tietyssä tilanteessa tietyllä tavalla.

Molemmat lausunnot kertovat Ohisalon kyvyttömyydestä tai haluttomuudesta nähdä sitä tosiseikkaa, että hän teki politiikkaa herkällä asialla. Poliittisia irtopisteitä oli keräämässä vihreiden puheenjohtaja Maria Ohisalo.

Poliisihallitus toimitti Ohisalon tilaaman selvityksen ja oman lausuntonsa sisäministerille maanantaina. Sen mukaan kurdimielenosoittajien syntilista on pitkä. Tiivistettynä kyse oli mielenosoittajien toistuvasta poliisin määräysten ja käskyjen vastustamisesta, minkä lisäksi poliisin kimppuun käytiin.

Poliisin mukaan sen varautuminen ja varustautuminen mielenosoitukseen perustui pitkälti siihen, että edellisessä 14.10. järjestetyssä mielenosoituksessa mielenosoittajat eivät noudattaneet poliisin ohjeita ja määräyksiä, ja mielenosoituksessa oli aiheutettu vaaratilanteita ajamalla autolla väkijoukon keskellä ja heittämällä kiviä.

Sisäministeri Ohisalo ilmoitti olevansa tyytyväinen poliisilta saamaansa selvitykseen. Se ei poista sitä, että Suomen sisäisestä turvallisuudesta vastaava ministeri menetti jupakassa luottamustaan alaistensa ja monien kansalaisten silmissä.